
  
    
      
    
  


Šľach­tické hniezdo

Ivan Ser­ge­je­vič Turgenev










Preklad: Dob­ro­slav Chrobák

Text bol di­gi­ta­li­zo­vaný z pô­vod­ného vydania z roku 1934. V texte boli vykonané mi­ni­málne gra­ma­tické zmeny.




Vy­da­va­teľ­stvo Za­bud­nuté Knihy, Bra­ti­slava

www.za­bud­nu­tek­nihy.eu




ISBN 978-80-8263-034-6 (EPUB)

ISBN 978-80-8263-035-3 (MOBI)




[image: logo]


I.

Svetlý jarný deň chýlil sa k večeru. Neveľké ružové obláčky stáli vysoko na jasnom nebi; zdalo sa, že ne­plá­vajú pomimo, ale unikajú do hĺbky azúru.

Pred ot­vo­re­ným oblokom pekného domu v jednej z krajných ulíc gu­bern­ského mesta O… (udalosť sa stala roku 1842) sedeli dve ženy: jedna päť­de­siat­ročná, druhá, už starenka, se­dem­de­siat­ročná.

Prvá z nich sa menovala Maria Dmit­ri­jevna Ka­li­ti­nová. Jej muž, bývalý gu­bern­ský pro­ku­rá­tor, svojho času známy odborník – človek smelý a rozhodný, nevrlý a upria­mený – zomrel pred de­sia­timi rokmi. Dostalo sa mu zna­me­ni­tého vzde­la­nia, študoval na uni­ver­zite, ale súc rodom z chu­dob­ného stavu, skoro pochopil nutnosť pre­klies­niť si cestu a na­do­bud­núť peňazí. Maria Dmit­ri­jevna vydala sa zaňho z lásky: bol dosť pekný, rozumný a keď chcel, veľmi prí­ve­tivý. Maria Dmit­ri­jevna (rodená Pes­to­vová) stratila rodičov ešte za detstva, pobudla niekoľko rokov v mos­kov­skom ústave a vrátiac sa odtiaľ, žila s tetkou a starším bratom vo svojej rodnej dedine Po­krov­sku, vzdia­le­nej na 50 vierst od O… Brat sa čoskoro pre­sťa­ho­val do Pet­roh­radu za úradom a bol skúpy k sestre i tetke, kým náhla smrť ne­prer­vala jeho životnú dráhu. Maria Dmit­ri­jevna zdedila Po­krov­sko, ale dlho v ňom nežila; na druhý rok po svadbe s Ka­li­ti­nom, ktorému sa za niekoľko dní podarilo pokoriť si jej srdce, vymenili Po­krov­sko za iný majetok, oveľa vý­nos­nejší, ale nepekný a bez panského kaštieľa. A súčasne kúpil Kalitin dom v meste O…, kam sa potom nastálo pre­sťa­ho­val i so ženou. Pri dome bola veľká záhrada; jednou stranou ústila priamo do polí za mestom. Takto – usúdil Kalitin, ktorý nemal rád vidiecke tíšiny – niet príčiny tackať sa na dedinu. Maria Dmit­ri­jevna v duchu neraz zacnela po svojom peknom Po­krov­sku s veselým potôčkom, širokými lúkami a zelenými hájmi. Ale v ničom ne­od­po­ro­vala mužovi a korila sa pred jeho rozumom a skú­se­nos­ťou vo svete. Keď po pätnásť ročnom man­žels­tve Kalitin zomrel, za­ne­cha­júc syna a dve dcéry, Maria Dmit­ri­jevna už natoľko privykla svojmu domu a mest­skému životu, že sa jej samej nechcelo odísť z O…

Maria Dmit­ri­jevna mala za mladi povesť milučkej blon­dýnky, a ani v päť­de­sia­tych rokoch ne­stra­tili jej črty pôvab, hoci trochu napuchli a splynuli. Bola skôr citlivá ako dobrá a do zrelých liet si za­cho­vala zvyky a spôsoby z ústavu; roz­maz­ná­vala seba samú, ľahko sa po­dráž­dila, ba i pla­ká­vala, ak jej zvyky boli porušené. Zato však bola láskavá a prí­ve­tivá, ak sa plnili všetky jej želania a nikto jej ne­pro­ti­re­čil. Jej dom bol z najp­rí­jem­nej­ších v meste. Jej majetok, ani nie tak zdedený, ako mužom na­do­bud­nutý, bol veľmi pekný. Obe dcéry žili s ňou; syn sa vzde­lá­val v jednom z naj­lep­ších štátnych ústavov v Pet­roh­rade.

Starenka, sediaca s Mariou Dmit­ri­jov­nou pri obloku, bola tá istá tetka, sestra jej otca, s ktorou kedysi prežila niekoľko osa­me­lých rokov v Po­krov­sku. Volali ju Marfou Ti­mo­fe­jev­nou Pes­to­vo­vou. Mala povesť po­di­vínky, povahou ne­zá­vislá, povedala každému pravdu do očí a i pri veľmi skrom­ných pros­tried­koch chovala sa tak, ako by mala tisíce. Nebohého Kalitina nemohla strpieť a náhle sa jej neter zaňho vydala, utiahla sa do svojej dedinky, kde pobudla celých desať rokov u mužíka v za­ča­de­nej chalupe. Maria Dmit­ri­jevna sa jej trochu bála, čier­no­vlasá, i v starobe bys­tro­zraká, maličká, s ostrým nosom, držala sa priamo, hovorila rýchle a zreteľne tenkým a zvučným hláskom. Nosila vždy biely čepiec a bielu blúzu.

»Čože tak,« spýtala sa náhle Marie Dmit­ri­jevny, »čože tak vzdycháš, dcéra moja?«

»Len tak,« odvetila táto. »Aké podivné oblaky.«

»Azda ti ich je nie ľúto?«

Maria Dmit­ri­jevna ne­od­ve­tila.

»Čože nejde ten Ge­de­onov­skij?« riekla Marfa Ti­mo­fe­jevna, obratne po­hy­bu­júc ihlicami. (Plietla veľký vlnený šál.) »Za­vzdy­chal by si s tebou – alebo by ti aspoň niečo nalhal.«

»Ako prísne vždy o ňom hovoríte! Sergiej Petrovič je počestný človek.«

»Počestný!« opa­ko­vala kárave starenka.

»A aký bol oddaný nebohému mužovi!« riekla Maria Dmit­ri­jevna, »dodnes si naň nemôže spomenúť bez pohnutia.«

»Bodaj by nie! Veď ho za uši z blata vytiahol,« zavrčala Marfa Ti­mo­fe­jevna a ihlice sa ešte bys­trej­šie za­mi­ho­tali v jej rukách.

»Zdá sa byť pokorným,« začala znova, »hlavu má už šedivú, ale sotva ústa otvorí, povie lož alebo klebetu. A ešte štátny radca! No, vidno: z popskej rodiny.«

»Ktože je bez hriechu, tetuška? Tú slabosť, pravda, má. Ani výchovy sa Ser­ge­jovi Pet­ro­vi­čovi ne­dos­talo, po fran­cúz­sky nehovorí, ale tak či onak je to príjemný človek.«

»Tak, večne ti líže ruky. Po fran­cúz­sky nehovorí, – aký hriech! Sama som nie silná vo fran­cúz­skom »dialekte«. Lepšie by bolo, keby po našom správne hovoril: nelhal toľko. Hľa, tu je, maľuj čerta na stenu...« dodala Marfa Ti­mo­fe­jevna, po­hliad­nuc na ulicu. »Tu si kráča tvoj príjemný človek. Dlhý je ako bocian!«

Maria Dmit­ri­jevna si na­pra­vila vlasy. Marfa Ti­mo­fe­jevna sa na ňu podívala s úsmeškom.

»Čože – azda nie šedivý vlások, dcéra moja? Pokarhaj svoju Palašku, čože ne­priz­rie?«

»Ach, tetuška, vy vždy musíte…« za­šom­rala namrzene Maria Dmit­ri­jevna a za­bub­no­vala prstami na operadle kresla.

»Sergej Petrovič Ge­de­onov­skij!« zapišťal čer­ve­no­líci kozáčik, vy­sko­čiac spoza dverí.


II.

Vošiel človek vysokej postavy, v čistom kabáte, krátkych no­ha­vi­ciach, v šedivých zá­mi­šo­vých ru­ka­vi­ciach a s dvoma ná­krč­níkmi – s jedným čiernym navrchu, s druhým bielym na spodku. Všetko na ňom dýchalo, sluš­nos­ťou a zdvo­ri­los­ťou, počnúc od uš­ľach­ti­lej tvári a hladko pri­če­sa­ných vlasov na sluchách až po topánky bez pod­pät­kov, ktoré sa ne­opo­vá­žili ani len zavŕzgať. Poklonil sa najprv panej domu, potom Marfe Ti­mo­fe­jev­nej, a stiahnuc pomaly rukavice, podišiel k ruke Marie Dmit­ri­jevny. Po­boz­ka­júc ju úctivo vo dva vrhy, usadol zvoľna do kresla a s úsmevom si mädliac brušká prstov, riekol:

»A Je­li­za­veta Mi­chaj­lovna je zdravá?«

»Áno,« odvetila Maria Dmit­ri­jevna, »je v záhrade.«

»A Jelena Mi­chaj­lovna?«

»Aj Lenočka je v záhrade. – Niet nič nového?«

»Ako by nie, ako by nie,« namietol hosť pomaly, žmur­ka­júc a špúliac rty. »Hm!… tuto, ráčte len počuť, mám novinu, a to po­di­vu­hodnú: Fedor Ivanyč Lav­rec­kij prišiel.«

»Feďa?« zvolala Marfa Ti­mo­fe­jevna. »Ale že choď, či si si to ne­vy­mys­lel, báťuška?«

»Nie ver, sám som ho videl.«

»No, to je ešte nie dôkaz.«

»Veľmi sa popravil,« po­kra­čo­val Ge­de­onov­skij, tváriac sa, že nepočul poznámky Marfy Ti­mo­fe­jevny, »v pleciach ešte viac zmo­hut­nel a tvár má celú rumennú.«

»Popravil sa,« zo­pa­ko­vala zdĺhavo Marfa Ti­mo­fe­jevna. »Ba ozaj z čoho by sa bol popravil.«

»Áno, prosím,« namietol Ge­de­onov­skij,« iný na jeho mieste by sa hanbil ukázať sa na svetlo božie.«

»A to prečo,« pre­ru­šila ho Marfa Ti­mo­fe­jevna, »čo za hlúposti? Človek sa vrátil do vlasti – kamže chcete, aby sa podel? A previnil sa azda niečím?«

»Muž je vždy na vine, mi­los­tivá, do­vo­ľu­jem si po­dot­knúť, keď sa žena nechová ako sa patrí.«

»To len ty hovoríš, báťuška, pretože si sám nebol ženatý.« Ge­de­onov­skij sa nútene usmial.

»Prepáčte mi, že som taký zvedavý,« otázal sa po krátkej pomlčke, »pre koho je ten krásny šál?«

Marfa Ti­mo­fe­jevna bystro naň pozrela.

»Pre toho,« riekla, »kto nikdy nek­le­betí, ne­špe­ku­luje a neluže, len či jest takého človeka na svete. Feďu poznám dobre; je vinný tým, že si roz­maz­nal ženu. Pravda, oženil sa z lásky, a z takých svadieb nebýva nikdy nič dobrého,« dodala starenka, zazrúc bokom na Mariu Dmit­ri­jevnu a vstala. »A ty teraz, báťuška, brús si jazyk na kom chceš, hoci na mne; odídem, prekážať ti nebudem.« Marfa Ti­mo­fe­jevna odišla.

»Vidíte, vždy je taká,« povedala Maria Dmit­ri­jevna, do­pre­va­diac tetku očima, »vždy!«

»To je už tak na starobu! Čo si počať!« po­zna­me­nal Ge­de­onov­skij. »Ráčila riecť: kto vraj ne­špe­ku­luje. Ale ktože dnes ne­špe­ku­luje? To sú už také časy. Jeden môj priateľ, úc­ty­hodný, a ubez­pe­ču­jem vás, človek vysokej hodnosti, ho­vo­rie­val, že dnes i kura, i tá špe­ku­luje, keď sa blíži k zrnu – stále sa snaží, ako by sa dostala k nemu z boku. A keď sa tak dívam na vás, mi­los­tivá pani, máte naozaj anjelskú povahu; ráčte mi podať svoju sne­ho­bielu ručičku.«

Maria Dmit­ri­jevna se slabo usmiala a podala Ge­de­onov­skému svoju kyprú ruku s od­stá­va­jú­cim malíčkom. Dotkol sa jej rtami, a ona pri­tiahla k nemu svoje kreslo, zľahka sa nahla a otázala po­lo­hlasne:

»Teda vy ste ho videli? Naozaj – je zdravý, veselý?«

»Veselý, ako keby nič,« od­po­ve­dal Ge­de­onov­skij potichu.

»A nepočuli ste, kde je teraz jeho žena?«

»Napokon bola v Paríži; teraz sa vraj pre­sťa­ho­vala do Ta­lian­ska.«

»Je to hrozné, naozaj – totiž Feďovo po­sta­ve­nie; neviem ako to znáša. Pravda, ne­šťas­tie nechodí po horách: ale to jeho takmer po celej Európe rozh­lá­sili.":

Ge­de­onov­skij vzdychol.

»Tak, tak. Veď ona vraj i s hercami, i s pia­nis­tami, a ako tam u nich hovoria, s ľvami a ka­de­ja­kými zvie­ra­tami známosti mala. Načisto stratila stud…«

»Veľmi, veľmi ho ľutujem,« povedala Maria Dmit­ri­jevna. »Veď sme v rodine, Sergej Petrovič: On je mi synovcom z tretieho kolena.«

»Pravdaže, pravdaže, veď viem o všetkom, čo sa týka vašej rodiny? Prepáčte.«

»Príde k nám – čo myslíte?«

»Svedčilo by sa mu; ostatne sa povráva, že sa chystá domov, do svojej dediny.«

Maria Dmit­ri­jevna po­z­dvihla oči k nebu.

»Ach, Sergej Petrovič, Sergej Petrovič, keď si pomyslím, aké musíme byť my ženy opatrné!«

»Medzi ženou a ženou je rozdiel, Maria Dmit­ri­jevna. Sú na ne­šťas­tie také nestále povahy… no a potom i roky; a tiež i to, že ich od malička ne­nau­čili spôsobom.« Sergej Petrovič vytiahol z vrecka modrú kos­tko­vanú šatku a začal ju roz­kla­dať. »Také ženy, pravda, bývajú. (Sergej Petrovič pritisol rožok šatky najprv k jednému, potom k druhému oku.) Ale vše­obecne povedané, ak uvážime, to jest… Mesto je vždy plné prachu,« skončil.

»Mamam, mamam,« zvolalo pôvabné je­de­násť­ročné diev­čatko, vbehnúc do izby, » Vladimír Ni­ko­la­jič ide k nám na koni!«

Maria Dmit­ri­jevna vstala. I Sergej Petrovič vstal a poklonil sa. »Jelene Mi­chaj­lovne moja naj­hl­b­šia poklona, « riekol a od­stú­piac do kúta, začal si čistiť svoj dlhý pra­vi­delný nos.

»Akého má krásneho koňa" po­kra­čo­valo diev­čatko. »Bol práve pri dverách a povedal mne i Líze, že príde k bráne.«

Ozval sa dupot kopýt, štíhly jazdec na krásnom hnedom koni objavil sa na ulici a zastal pred ot­vo­re­ným oblokom.


III.

»Dobrý večer, Maria Dmit­ri­jevna" zvolal jazdec zvučným a prí­jem­ným hlasom. »Ako se vám páči môj nový kôň?«

Maria Dmit­ri­jevna pri­stú­pila k oknu.

»Dobrý večer, Woldemar! Ach, aký skvelý kôň! Od koho ste ho kúpili?«

»Od vo­jen­ského nákupcu koní… Poriadne si ho ocenil, zbojník.«

»Ako sa volá?«

»Orland… hlúpe meno; musím ho zmeniť… Eh bien, eh bien, mon gargon… Aký je bujný.«

Kôň fŕkal, pre­stu­po­val nohami a po­ha­dzo­val speneným pyskom.

»Pohladte ho, Lenočka, nebojte sa…«

Diev­čatko natiahlo ruku z okna, ale Orland sa nečakane vzopäl na zadné nohy a odskočil na bok. Jazdec ne­stra­til du­chap­rí­tom­nosť, stisnul koňa, švihol ho bičíkom po šiji a ne­vší­ma­júc si jeho odpor, postavil sa s ním odznova pred okno.

»Prenez garde, prenez garde,« opa­ko­vala Maria Dmit­ri­jevna.

»Lenočka, pohladte ho,« vyzýval opäť jazdec. »Ne­do­vo­lím mu, aby sa vzpínal.«

Diev­čatko odznova vztiahlo ruku a nesmelo sa dotklo chriapy Or­lan­do­vej, ktorý sa neustále triasol a škubal uzdou.

»Bravo!« zvolala Maria Dmit­ri­jevna, »teraz však zo­sad­nite a poďte dnu.«

Jazdec smele obrátil koňa, bodol ho os­tro­hami a pre­beh­núc krátkym galopom cez ulicu, vjachal do dvora. O minútu vbehol, mávajúc bičíkom, dvermi z pred­siene do salónu. Súčasne sa objavila na prahu druhých dverí štíhla, vysoká, čier­no­vlasá dievčina, asi de­vät­násť­ročná, – staršia dcéra Marie Dmit­ri­jevny – Líza.


IV.

Mladý človek, s ktorým sme práve zo­zná­mili čitateľa, volal sa Vladimír Ni­ko­la­jič Panšin. Slúžil v Pet­roh­rade ako úradník pre zvláštne rozkazy v mi­nis­ter­stve vnútra. Do mesta O… prišiel iba na čas, aby tu vybavil akúsi úradnú zá­le­ži­tosť, a pri­de­lili ho gu­ber­ná­to­rovi, ge­ne­rá­lovi Son­nen­ber­govi, jeho vzdia­le­nej­šiemu prí­buz­nému. Panšinov otec, štábny ryt­maj­ster vo výslužbe, známy hráč, človek s na­slad­lými očami, vyžitej tváre a s nervovým škubaním rtov, obtieral sa cez celý život medzi uro­dze­nými ľuďmi, nav­šte­vo­val anglické kluby v oboch hlavných mestách a bol známy ako obratný, nie priam spo­ľah­livý, ale milý a úprimný chlapík. Ale hoci bol obratný, po­hy­bo­val sa neustále po samom okraji biedy a zanechal svojmu jedinému synovi majetok neveľký a za­ned­baný. Zato sa postaral o jeho výchovu: Vladimír Ni­ko­la­jič hovoril zna­me­nite po fran­cúz­sky, dobre anglicky, zle po nemecky. Tak sa to aj svedčí: pre po­riad­nych ľudí je hanba hovoriť dobre po nemecky. Ne­mec­kého slova možno použiť len pri nie­kto­rých, zväčša zá­bav­ných prí­le­ži­tos­tiach; c’est mene trés chic, ako hovoria pet­roh­rad­skí Pa­rí­ža­nia. Vladimír Ni­ko­la­jič vedel už v pät­nás­tom roku vstúpiť do kto­ré­ho­koľ­vek salónu, nenútene sa tam pozvŕtať a včas odísť. Panšinov otec postaral sa pre syna o množstvo stykov: miešajúc karty medzi dvoma robbery alebo po vy­da­re­nom »veľkom šleme« ne­pre­meš­kal prí­le­ži­tosti stratiť slovo o svojom »Voloďovi« u nejakého vzne­še­ného pána, mi­lov­níka hry o peniaze. Sám Vladimír Ni­ko­la­jič, kým bol na uni­ver­zite, ktorú skončil s hod­nos­ťou ab­sol­venta, poznal sa s nie­koľ­kými uro­dze­nými mladými ľuďmi a mal prístup do naj­lep­ších domov. Všade ho radi pri­jí­mali; bol driečny, nenútený, zábavný, vždy zdravý a na všetko súci; kde bolo treba – bol úctivý, kde bolo možno – bezočivý, výborný spo­loč­ník, un charmant garcon. Za­tvo­rené dvere sa pred ním otvárali. Panšin skoro pochopil ta­jom­stvo spo­lo­čen­skej vedy. Vedel pre­nik­núť so sku­toč­nou úctou k jej zákonom; vedel sa s po­lo­pos­meš­nou váž­nos­ťou zaoberať ne­zmys­lami a tváriť sa, že všetko vážne pokladá za nezmysel; tancoval výborne, obliekal sa po anglicky. V krátkom čase získal si povesť jedného z na­job­rat­nej­ších a najp­rí­jem­nej­ších mladých ľudí v Pet­roh­rade. Panšin bol skutočne veľmi obratný – práve tak, ako jeho otec; ale okrem toho bol i veľmi nadaný. Všetko sa mu darilo: Pekne spieval, zručne kreslil, písal verše, s úspechom vy­stu­po­val na javisku. Šlo mu len na ose­mad­va­siaty rok a bol už kamer-junkerom a mal mi­mo­riadnu hodnosť. Panšin pevne veril v seba, v svoj um, vo svoju pre­ni­ka­vosť; dral sa smelo a veselo vpred, v plnom rozmachu; život mu plynul ako po masle. Navykol si všetkým sa páčiť, starým i mladým, a namýšľal si, že pozná ľudí, najmä ženské: dobre poznal ich všedné slabosti. Ako človek nie celkom cudzí v umení, cítil v sebe oheň a nadšenie, i akési vzru­še­nie, a preto si do­vo­ľo­val vše­li­jaké odchýlky od pra­vi­diel: hýril, zo­zna­mo­val sa s osobami, ktoré ne­pat­rili práve do vzne­še­nej spo­loč­nosti, vôbec žil voľno a doprosta. Ale v duši bol chladný a vy­po­čí­tavý, takže i pri naj­buj­nej­šom hýrení jeho múdre, hnedé oko stále zo­stá­valo na stráži a stále bolo bdelé; tento smelý, slobodný mládenec nikdy sa nedal uniesť úplne. K jeho cti je nutné po­dot­knúť, že sa nikdy nech­vas­tal svojimi úspechmi. Do domu Marie Dmit­ri­jevny ho uviedli priam po jeho príchode do O…, a čoskoro sa v ňom cítil ako doma. Maria Dmit­ri­jevna bola by zaň dala dušu.

Panšin sa prí­ve­tivo uklonil všetkým prí­tom­ným v izbe, stisol ruku Marii Dmit­ri­jevne a Lizavete Mi­chaj­lovne, Ge­de­onov­ského zľahka po­tľap­kal po pleci a zvrtnúc sa na podpätku, chytil Lenočku za hlavu a pobozkal ju na čelo.

»A nebojíte sa jazdiť na takom zlom koni?« spýtala sa ho Maria Dmit­ri­jevna.

»Ach, bože, veď je taký krotký! Ale, ak dovolíte, poviem vám čoho sa bojím: bojím sa hrať pre­fe­rans so Sergejom Pet­ro­vi­čom; včera ma u Bie­le­ni­cy­nov obohral do zniku.«

Ge­de­onov­skij sa zasmial tenučkým, vtie­ra­vým smiechom, hľadel do­siah­nuť priazne skvelého mladého úradníka z Pet­roh­radu, miláčika gu­ber­ná­to­rovho. V svojich roz­ho­vo­roch s Mariou Dmit­ri­jev­nou často spomínal po­di­vu­hodné schop­nosti Pan­ši­nove. »Ako ho aj ne­chvá­liť?« hútal. »I vo vyšších sférach života sa chla­pí­kovi dobre vodí, i úrad­ní­kom je vzorným a hrdosti jednak v ňom nenájdeš.« Ostatne Panšina i v Pet­roh­rade po­va­žo­vali za prí­klad­ného úradníka, práca mu horela pod rukou; hovoril o nej žartom, ako sa i svedčí na človeka z lepšej spo­loč­nosti, ktorý nevidí vo svojej práci nič dô­le­ži­tého a vý­znam­ného, ale plní ňou iba svoju po­vin­nosť. Pred­sta­vení majú radi takých pod­ria­de­ných; sám ani trochu ne­po­chy­bo­val, že sa časom stane hoc‘ mi­ni­strom, ak sa mu len zachce.

»Ráčili ste povedať, že som vás obohral,« riekol Ge­de­onov­skij, »ale minulého týždňa, ktože to vyhral odo mňa dvanásť rubľov? a ešte…«

»Huncút, huncút,« prerušil ho Panšin s láskavou, ale trochu opo­vrž­li­vou ned­ba­los­ťou a ne­vší­ma­júc si ho viac, pri­stú­pil k Líze.

»Nemohol som tu nájsť ou­ver­tury k Obe­ro­novi,« začal Panšin. »Bie­le­ni­cy­nová sa iba chvas­tala, že má všetky klasické skladby – v sku­toč­nosti nemá ničoho okrem poliek a valčíkov, ale napísal som už do Moskvy a o týždeň ju budete mať. Ozaj« – po­kra­čo­val – »zložil som včera novú romancu, i slová k nej som napísal. Chcete, za­spie­vam vám ju? Neviem ako sa podarila; Bie­le­ni­cy­no­vej sa zdá veľmi milou, ale jej slová ničoho neznačia – rád by som zvedel vašu mienku. Ostatne, azda bude lepšie neskôr…«

»Prečo neskôr?« vmiešala sa Maria Dmit­ri­jevna, »prečo nie hneď?«

»Prosím,« riekol Panšin s akýmsi jasným i sladkým úsmevom, ktorý sa u neho ob­ja­vo­val práve tak nečakane, ako nečakane mizol. Pri­str­čil kolenom stolec, sadol si k pianu a pre­hra­júc niekoľko akordov, za­spie­val, zreteľne od­de­ľu­júc slová, túto romancu:

Luna pláva vysoko nad zemou

pomedzi bledé chmáry;

No hýbe s výšavy vlnou morskou

– žiarivé čary.

More mojej duše zvolilo si teba za lunu bledú,

a hýbe sa v radosti i smútku

tebou jedinou.

Clivej lásky, clivých nemých túžob

plná je duša;

Ťa­žoba zasadla… Ty si však cudzia zmätku ako tá luna.

Druhú slohu za­spie­val Panšin so zvlášt­ným dôrazom a silou; v búrlivom sprie­vode piana bolo počuť pre­lie­va­nie vĺn. Po slovách: Ťažoba zasadla… ľahko vzdychol, sklopil oči a znížil hlas – morendo. Keď do­spie­val, Líza po­chvá­lila nápev, Maria Dmit­ri­jevna zvolala: »rozkošné«, – a Ge­de­onov­skij dokonca vykríkol: »úchvatné! i poézia i harmónia rovnako úchvatná!…« Lenočka s detskou úctou po­hliadla na speváka. Slovom, všetkým prí­tom­ným sa veľmi ľúbil výtvor mladého di­le­tanta; ale za dverami salónu v predizbe stál práve priševší, už starý človek, ktorému, súdiac podľa výrazu jeho sklo­ne­nej tváre a pohybu pliec, Pan­ši­nova romanca, hoci milá, ne­spô­so­bila radosť. Tento človek, chvíľu za­vá­ha­júc a oprášiac si topánky hrubou vrec­kov­kou, ne­oča­ká­vane zvraštil obočie, chmúrne stisol rty, zohnul svoj i bez toho zhrbený chrbát a zvoľna vošiel do salónu.

»A! Chris­to­for Fedoryč, vitajte!« skríkol prvý Panšin a bystro vyskočil zo stolca. Ani som netušil, že ste tu, – vo vašej prí­tom­nosti by som sa za nič na svete ne­opo­vá­žil za­spie­vať svoju romancu. Viem, že nie ste pria­te­ľom ľahkej hudby.«

»Nepočul som,« povedal chybnou ruštinou vstú­pivší človek, a ukloniac sa všetkým, postavil sa ne­ob­ratne do­pro­stred izby.

»Prlšli ste, monsieur Lemm,« riekla Maria Dmit­ri­jevna, »dať hodinu hudby Líze?«

»Nie, nie Je­li­za­vete Mi­chaj­lovne, ale Jelene Mi­chaj­lovne.«

»A! No, veď – prosím. Lenočka, choď hore s pánom Lemmom.«

Starec sa pobral za diev­čat­kom; ale Panšin ho zastavil.

»Ne­od­chá­dzajte po hodine, Chris­to­for Fedoryč,« riekol mu. »Zahráme s Lízou štvor­ručne Be­et­ho­ve­novu sonátu.«

Starec si čosi zavrčal pod nos, a Panšin po­kra­čo­val po nemecky, zle vy­slo­vu­júc slová:

»Lizaveta Mie­haj­lovna mi ukázala duchovnú kantátu, ktorú ste jej venovali – pre­krásna vec. Ne­mys­lite si, prosím, že neviem oceniť vážnu hudbu – naopak: niekedy je nudná, ale zato veľmi užitočná.«

Starec sa za­čer­ve­nal až po uši, vrhol úkosom pohľad na Lízu a chvatne vyšiel z izby.

Maria Dmit­ri­jevna prosila Panšina, aby zo­pa­ko­val romancu; ale Panšin namietol, že nechce urážať uši učeného Nemca, a navrhol Líze, aby skúsili Be­et­ho­ve­novu sonátu. Tu si Maria Dmit­ri­jovna vzdychla a sama navrhla Ge­de­onov­skému, aby sa išli prejsť do záhrady. »Chce sa mi ešte hovoriť s vami,« riekla, »poradiť sa o našom úbohom Feďovi.« Ge­de­onov­skij sa usmial, poklonil sa, vzal dvoma prstami svoj klobúk i rukavice, akurátne roz­lo­žené na jeho okraji a vzdialil sa s Mariou Dmit­ri­jev­nou. V izbe zostal Panšin s Lízou. Táto vy­hľa­dala a rozt­vo­rila sonátu; obaja aa mlčky posadili k pianu. – Zhora sa ozývali slabé zvuky gamm, hraných neistými prstami Lenočky.


V.

Chris­to­for Teodor Gottlieb Lemm narodil sa roku 1786 v Sasku, v meste Kamenici z chu­dob­nej hu­dob­níc­kej rodiny. Jeho otec hral na lesnom rohu, matka na harfe; on sám sa cvičil na rôznych ná­stro­joch od piateho roku. Osem­ročný osirel, a od de­sia­teho roku si začal zarábať na chlieb svojím umením. Dlho žil ako tulák, hral všade – po krčmách i na jar­mar­koch, na sed­liac­kych svadbách i na plesoch; konečne sa dostal do or­ches­tra a stúpal vyššie a vyššie, dosiahol di­ri­gent­ského miesta. Sám hral dosť chabo, ale hudbu poznal dokonale. Keď mu bolo ose­mad­vad­sať rokov, pre­sťa­ho­val sa do Ruska. Pozval si ho bohatý šľachtic, ktorý sám nemohol hudbu ani cítiť, ale z pýchy si vy­dr­žia­val or­ches­ter. Lemm prežil u neho sedem rokov ako kapelník a odišiel od neho s prázd­nymi rukami. Šľachtic vyšiel na mizinu, chcel mu dať zmenku, ale napokon mu i tú odmietol – slovom, ne­za­pla­til ani kopejku. Radili mu aby odišiel. Ale Lemm sa nechcel vrátiť domov z Ruska ako žobrák, z veľkého Ruska, tohoto zlatého dna pre umelcov. Rozhodol sa, že zostane a skúsi šťastie. Za dvadsať rokov skúšal úbohý Nemec toto šťastie; žil u rôznych pánov v Moskve i v gu­bern­ských mestách, trpel a skúsil veľa, poznal biedu, hádzal sa ako ryba na piesku; ale myš­lienka na návrat do vlasti ho ne­opúš­ťala vo všetkých trá­pe­niach, ktorým pod­lie­hal; ona jediná ho po­sil­ňo­vala. Osudu sa však ne­zach­celo potešiť ho týmto po­sled­ným i prvým šťastím: päť­de­siat­ročný, chorý, pred­časne zo­star­nutý, uviazol v meste O… a zostal v ňom navždy, stratiac všetku nádej, že sa mu podarí opustiť ne­ná­vi­dené Rusko. Vy­učo­va­ním hudby pretĺkal sa biedne životom. Lemmov zo­vňaj­šok nebol mu na osoh. Bol ne­vy­so­kej postavy, zhrbený, mal krivé vy­str­čené lopatky, vpadnuté prsia a veľké ploché chodidlá, ble­do­modré nechty na tvrdých, ne­ohyb­ných prstoch žil­na­tých čer­ve­ných rúk; tvár mal vrásčitú, líca vpadnuté, ústa stia­hnuté. Perami neustále po­hy­bo­val a prežúval, čo pri jeho obvyklej ml­čan­li­vosti pôsobilo dojmom zlo­vest­ným, šedivé vlasy viseli mu v chu­má­čoch nad ne­vy­so­kým čelom. Jeho drobné nehybné očká hlucho tleli, ako práve vyhaslé uhlíky. Kráčal ťažko, pri každom kroku nad­ha­zu­júc svoje ne­ob­ratné telo. Niektoré jeho pohyby pri­po­mí­nali ne­o­hra­bané fintenie sovy v klietke, keď pozoruje, že sa na ňu niekto díva, ale sama ledva vidí svojimi ohrom­nými, žltými, bo­jaz­livo a ospalo žmú­ria­cimi očami. Za­sta­ralá, ne­úp­rosná bieda položila na úbohého mu­zi­kanta ne­vy­hla­di­teľnú pečať, skrivila a znet­vo­rila jeho i tak ne­vz­hľadnú postavu. Ale pre toho, kto sa vedel ne­za­sta­viť pri prvých dojmoch, zračilo sa čosi dobrého, sta­toč­ného, čosi ne­oby­čaj­ného v tejto po­lo­zni­če­nej bytosti. Ctiteľ Bachov a Händlov, znalec svojej veci, obdarený živou fan­tá­ziou a tou sme­los­ťou myš­lienky, ktorá je dostupná len ne­mec­kému plemenu, Lemm svojho času – kto vie – mohol sa vy­švi­hnúť do radu veľkých skla­da­te­ľov svojej vlasti, keby mu bol život inak žičil. Ale on sa ne­na­ro­dil pod šťastnou hviezdou! Veľa napísal za svojho života, ale ne­po­da­rilo sa mu vidieť ani jednu svoju skladbu vydanú. Nevedel vec zaonačiť, ako by sa patrilo, pokloniť sa kde treba, postarať sa včas. Kedysi – veľmi dávno – jeden jeho priateľ a ctiteľ, tiež Nemec a tiež chudák, vydal vo vlastnom náklade dve jeho sonáty, – ale i tie zostali ne­dot­knuté v skladoch obchodov; hlucho a bez stopy zapadli, ako by ich bol hodil do vody. Lemm napokon mávol rukou nad všetkým. Popri tom sa i roky hlásili: zdrsnel, zmeravel, ako zme­ra­veli jeho prsty. Sám, so starou ku­chár­kou, ktorú si vzal z chu­do­binca (ženatý nebol nikdy), žil v O… V neveľkom domci neďaleko bývania Ka­li­ti­nov­cov; veľa sa pre­chá­dzal, čítal bibliu a zbierku pro­tes­tant­ských žalmov, a Sha­kes­pe­ara v Sch­le­ge­lo­vom preklade. Dávno ničoho nezložil; ale Líza, jeho naj­lep­šia žiačka vedela ho zrejme vy­bur­co­vať: napísal pre ňu kantátu, o ktorej sa zmienil Panšin. Slová tejto kantáty si požičal zo zbierky žalmov; niektoré verše pripísal sám. Spievali ju dva chóry – chór šťast­ných a chór ne­šťast­ných; oba sa napokon pomerili a spievali spoločne: »Bože mi­los­tivý, zmiluj sa nad nami hrieš­nymi a zapuď od nás všetky ľstivé myš­lienky a pozemské nádeje.« – Na titulnej strane, veľmi pečlivo na­pí­sa­nej, áno i ka­li­gra­ficky vy­zdo­be­nej, stálo: »Len spra­vod­liví sú v práve. Duchovná kantáta. Zložená a venovaná slečne Je­li­za­vete Ka­li­ti­no­vej, mojej milej žiačke, jej učiteľom Ch. T. G. Lemmom.« Slová: »Len spra­vod­liví sú v práve« a »Je­li­za­vete Ka­li­ti­no­vej« boli ob­klo­pené pa­prskami. Dole bolo pri­pí­sané: »Len pre vás, fur Sie allein.« – Preto sa Lemm za­čer­ve­nal a podíval úkosom na Lízu; veľmi ho zabolelo, keď sa Panšin zmienil pred ním o jeho kantáte.


  
   VI.
  

  
   Panšin zvučne a rozhodne zahral prvé akordy sonáty (hral druhú ruku), ale Líza nezačínala svoju partiu. Prestal a podíval sa na ňu. Lízine oči, priamo naňho uprené, prejavovali nespokojnosť; jej ústa sa neusmievali, celá tvár bola prísna, skoro smutná.
  

  
   »Čo je vám?« spýtal sa Panšin.
  

  
   »Prečo ste nedodržali slovo?« riekla Líza. » Ukázala som vám kantátu Christofora Fedoryča s podmienkou, že sa mu o nej nezmienite.«
  

  
   » Odpusťte, Lizaveta Michajlovna, vykĺzlo mi to nevdojak.«
  

  
   »Zarmútili ste jeho – i mňa. Teraz mi nebude dôverovať.«
  

  
   »Čo robiť, Lizaveta Michajlovna! Od detstva sa nemôžem ľahostajne podívať na Nemca: vždy ma to pokúša, aby som ho podráždil.«
  

  
   "Čo to hovoríte, Vladimír Nikolajič! Tento Nemec je úbohý, opustený, ubitý človek – a vám je ho nie ľúto? Vy by ste ho podráždili?«
  

  
   Panšin sa zarazil.
  

  
   »Máte pravdu, Lizaveta Michajlovna,« povedal. »Tým je vinná moja večná nerozvážnosť. Nie, ničoho nenamietajte; poznám sa dobre. Veľa zla mi spôsobila táto nerozvážnosť. Jej ďakujem za to, že mám povesť sebca.«
  

  
   Panšin umĺkol. Nech čímkoľvek začínal rozhovor, končil obyčajne tým, že hovoril o sebe samom, a zdalo sa to akýmsi milým a mäkkým, úprimným a bezdečným.«
  

  
   »Tak i vo vašom dome,« pokračoval Panšin. »Vaša mamička je ku mne, pravda, láskavá – je taká dobrá! Vy… konečne neviem, aké máte o mne mienenie; zato vaša tetuška ma nemôže ani videť. Akiste som aj ju urazil nejakým nerozvážnym, hlúpym slovom. Veď ona ma nenávidí, všakže?«
  

  
   »Áno,« odvetila Líza váhavo, »nepáčite sa jej.«
  

  
   Panšin bystro prebehol prstami po klávesách; úsmev ledva znateľný skĺzol po jeho rtoch.
  

  
   »No, a vy?« riekol, »i vám sa zdám byť sebcom?«
  

  
   »Nepoznám vás ešte dobre,« namietala Líza, »ale za sebca vás nepovažujem; naopak musím vám byť vďačná…«
  

  
   »Viem, viem, čo chcete povedať,« prerušil ju Panšin a znova prebehol prstami po klávesách, »– za noty, za knihy, ktoré vám nosím, za chatrné výkresy, ktorými zdobím vaše album, atď. atď. To všetko môžem robiť – a predsa môžem byť sebcom. Odvažujem sa myslieť, že sa so mnou nenudíte, že ma nepovažujete za zlého človeka, ale predsa sa domnievate, že – ako sa to vraví? – že pre dobrý vtip nepoľutujem otca, ani priateľa.«
  

  
   »Ste roztržitý a zábudlivý ako všetci ľudia zo spoločnosti,« povedala Líza, »a to je všetko.«
  

  
   Panšin sa trochu zachmúril.
  

  
   "Počujte," riekol, »nevravme viac o mne; zahrajme si radšej našu sonátu. Len o jedno vás prosím,« dodal, urovnávajúc rukou listy zošitu, ležiaceho na pulte. Myslite si o mne čokoľvek, nazvite ma sebcom nedbám! Ale nemenujte ma človekom zo spoločnosi: tá prezývka je mi neznesiteľná… Anch’io ono pittore. I ja som umelcom, hoci zlým, dokážem vám to hneď skutkom. Začnime.«
  

  
   »Tak začnime,« prisvedčila Líza.
  

  
   Prvé adagio išlo dosť dobre, napriek tomu, že sa Panšin neraz pomýlil. Svoje skladby a to, čo naštudoval, hral veľmi milo, ale noty čítal nedobre. Zato druhá časť sonáty, dosť bystré allegro, sa vôbec nevydarila. Pri dvadsiatom takte Panšin, ktorý sa o dva takty opozdil, nevydržal a zo smiechom odsunul svoj stolec.
  

  
   »Nie,« zvolal, »nemôžem dnes hrať; dobre, že nás Lemm nepočul: padol by do mdlôb.«
  

  
   Líza vstala, zavrela piano a obrátila sa k Panšinovi.
  

  
   »Čo teda budeme robiť?« opýtala sa ho.
  

  
   »Podľa tejto otázky vás poznávam! Neposedíte so založenými rukami. No, čo – ak chcete, budeme kresliť, kým sa celkom nezotmie. Azda druhá múza, múza kreslenia – akože ju volali? Zabudol som… Azda tá mi bude milostivejšia. Kde máte album? Zdá sa mi, je tam moja nedokreslená krajinka.«
  

  
   Líza odišla do druhej izby po album, a Panšin, zostanúc sám, vytiahol z vrecka batistovú šatku, utrel si nechty a podíval sa z boku na svoje ruky. Boli veľmi krásne a biele; na prostrednom prste ľavej ruky nosil šrôbovitý zlatý prsteň. Líza sa vrátila; Panšin si sadol k obloku a otvoril album.
  

  
   »Aha!« zvolal, » vidím, že ste začali obkresľovať moju krajinku – a veľmi dobre! Len tuto – podajte mi tužku – tieň nie je dosť silný. Hľaďte!«
  

  
   A Panšin širokými ťahmi načrtol niekoľko dlhých čiar. Kreslil stále jednu a tú istú krajinu: v popredí košaté stromy, v pozadí poľanu a zubaté vrchy na obzore. Líza sa mu dívala cez plece na prácu.
  

  
   »Pri kreslení a vôbec v živote,« hovoril Panšin, skláňajúc hlavu tu napravo, tu naľavo, »ľahkosť a smelosť je prvá vec.«
  

  
   V tú chvíľu vstúpil do izby Lemm, a sucho sa ukloniac, chcel odísť; ale Panšin odhodil album i tužku a zastal mu cestu.
  

  
   »Kamže, milý Christofor Fedoryč? Vari nezostanete na čaj?«
  

  
   »Musím ísť domov,« odvetil Lemm mrzutým hlasom, »hlava ma bolí.«
  

  
   »Ach, čo tam – zostaňte. Budeme debatovať o Shakespearovi.«
  

  
   »Hlava ma bolí,« opakoval starec.
  

  
   »A my sme sa, kým ste tu neboli, pustili do Beethovenovej sonáty,« pokračoval Panšin, objímajúc ho láskavo okolo pásu a jasne sa usmievajúc, »ale vôbec sa nám nedarila. Pomyslite, nemohol som správne zahrať dve noty za sebou.«
  

  
   » Radšej by ste mali spievať svoje romance,«
  

  
  

  
  

  
  

  
  

  
  

  
  

  
  

  
  

  
  

  
  

  
  

 




    Vážení čtenáři, právě jste dočetli ukázku z knihy Šľachtické hniezdo.

    Pokud se Vám ukázka líbila, na našem webu si můžete zakoupit celou knihu.

